Zagreb, 4. travnja 2018.g.

**Z A P I S N I K**

sa **3. sjednice** Povjerenstva za odlučivanje o sukobu interesa održane dana 4. travnja 2018. godine u prostorijama Povjerenstva za odlučivanje o sukobu interesa, s početkom u 11,00 sati.

**PRISUTNI:** Nataša Novaković, Tatijana Vučetić, Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Ivan Matić i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 2. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže usvajanje dnevnog reda, te poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tončica Božić kao izvjestiteljica u predmetu **M-28/18, na zahtjev dužnosnika STJEPANA PINTARIĆA, zamjenika gradonačelnika Grada Našica do 26. svibnja 2017.g.,** izlaže predmet te navodi da dužnosnik u zahtjevu navodi kako je od 10. svibnja 2013.g. do 26. svibnja 2017.g. obnašao dužnost zamjenika gradonačelnika Grada Našica, a u razdoblju od 26. veljače 2017.g. do kraja mandata je, zbog ostavke tadašnjeg gradonačelnika Grada Našica, postao zamjenik koji obnaša dužnost gradonačelnika. Dužnosnik od Povjerenstva traži suglasnost za stupanje u radni odnos u trgovačkom društvu Cesting d.o.o., Osijek, koje je za vrijeme mandata dužnosnika stupalo u poslovne odnose s Gradom Našicama.

Povjerenstvo je na dan održavanja sjednice zaprimilo dopis dužnosnika Stjepana Pintarića kojim odustaje od svog zahtjeva za davanjem suglasnosti Povjerenstva te traži obustavu postupka.

Izvjestiteljica predlaže da se donese zaključak o obustavi predmetnog postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-29/18, na zahtjev dužnosnika IVANA MIJANDRUŠIĆA, općinskog načelnika Općine Gračišće,** izlaže predmet te navodi da dužnosnik u predmetnom zahtjevu navodi da su OPG-u Ivan Mijandrušić od strane Agencije za plaćanja u poljoprivredi, ribarstvu i ruralnom razvoju dodijeljena sredstva iz Državnog proračuna u sklopu provedbe mjere 302 „Diverzifikacija i razvoj ruralnih gospodarskih aktivnosti“, a pomoću kojih se realizira projekt izgradnje kuće s bazenom za odmor u sklopu navedenog OPG-a te slijedom navedenog traži mišljenje Povjerenstva mora li navedena isplaćena sredstva poticaja prijaviti u izvješću o imovinskom stanju.

Izvjestiteljica predlaže da se donese mišljenje da je, na temelju članka 8. stavka 2. i stavka 7. podstavka 7. ZSSI-a, dužnosnik Ivan Mijandrušić, koji je nositelj obiteljskog poljoprivrednog gospodarstva, dužan u izvješću o imovinskom stanju prijaviti podatke o svim prihodima koje po toj osnovi ostvaruje pa tako i sredstva potpore isplaćena od strane Agencije za plaćanja u poljoprivredi, ribarstvu i ruralnom razvoju, u sklopu provedbe mjere 302 „Diverzifikacija i razvoj ruralnih gospodarskih aktivnosti“, do kraja godine u kojoj su navedena sredstva isplaćena.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **M-39/18, na zahtjev dužnosnika RANKA ILIĆA, direktora trgovačkog društva Zračna luka Zagreb d.o.o.,** izlaže predmet te navodi da dužnosnik traži mišljenje Povjerenstva može li po prestanku obnašanja dužnosti direktora u trgovačkom društvu Zračna luka Zagreb d.o.o. stupiti na dužnost člana Uprave trgovačkog društva Croatia Airlines d.d.

Izvjestiteljica predlaže da se donese mišljenje da, na temelju članka 20. stavka 3. ZSSI-a, u vezi s člankom 14. stavka 1. ZSSI-a, dužnosnik Ranko Ilić ne može dvanaest mjeseci od dana prestanka obnašanja dužnosti direktora trgovačkog društva Zračna luka Zagreb d.o.o. obnašati dužnost člana Uprave trgovačkog društva Croatia Airlines d.d.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-40/18, na zahtjev dužnosnika MARKA SLADOLJEVA, zastupnika u Hrvatskom saboru**, izlaže predmet te navodi da dužnosnik u zahtjevu navodi da je pored obnašanja dužnosti zastupnika u Hrvatskom saboru aktivirao svoj mandat člana Vijeća Gradske četvrti Stenjevec u Gradu Zagrebu. Dužnosnik dalje navodi da sukladno važećem općem aktu Grada Zagreba članovi vijeća gradskih četvrti u Gradu Zagrebu imaju pravo na mjesečnu novčanu naknadu za rad u vijećima. Slijedom navedenog, dužnosnik traži mišljenje Povjerenstva smije li kao zastupnik u Hrvatskom saboru, primati naknadu za obavljanje navedene druge javne dužnosti.

Izvjestiteljica predlaže da se donese mišljenje da na temelju članka 12. ZSSI-a, dužnosnik Marko Sladoljev, koji prima plaću za obnašanje dužnosti zastupnika u Hrvatskom saboru, ne smije primati naknadu za obnašanje javne dužnosti člana Vijeća Gradske četvrti Stenjevec.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Član Povjerenstva Davorin Ivanjek kao izvjestitelj u predmetu **M-41/18, na zahtjev dužnosnika IVANA KNEZA, gradonačelnika Grada Biograda na Moru,** izlaže predmet te navodi da dužnosnik u zahtjevu navodi kako je pribavio rješenje o privremenom odobrenju za pružanje ugostiteljskih usluga koje je donio Ured državne uprave u Zadarskoj županiji, Služba za gospodarstvo i imovinsko-pravne poslove, Ispostava Biograd na Moru, dana 29. prosinca 2017.g. Navedenim rješenjem privremeno mu se odobrava pružanje ugostiteljskih usluga smještaja u kampu za ukupno 6 osoba, odnosno 3 kamp jedinice te je na temelju tog rješenja započeo obavljati djelatnost pružanja ugostiteljskih usluga u turizmu od čega ne ostvaruje bilo kakav prihod. Slijedom navedenog dužnosnik traži mišljenje Povjerenstva predstavlja li navedeno rješenje imovinu dužnosnika u smislu članka 8. ZSSI-a.

Izvjestitelj predlaže da se donese mišljenje da dužnosnik Ivan Knez može za vrijeme obnašanja dužnosti stjecati prihode od pružanja usluga smještaja u kamp jedinicama, ali je u smislu članka 8. stavka 2. ZSSI-a dužan Povjerenstvu u izvješću o imovinskom stanju navesti podatke o ostvarenim prihodima istekom godine u kojoj su ostvareni. Također, ukoliko dužnosnik u podnesenim izvješćima o imovinskom stanju nije naveo podatke o vlasništvu nad nekretninom u njegovom vanknjižnom vlasništvu, obvezan je to učiniti podnošenjem izvješća u za to predviđenu rubrika izvješća.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,30 sati.

**Zapisnik sastavio**

**Savjetnik u Uredu Povjerenstva: Predsjednica**

 **Ivan Matić, dipl.iur. Nataša Novaković, dipl.iur.**